Næmingarnir hava lært at arbeiða við egnum hugskotum, og hava síðani ment hugskotið frá tanka til lidna vøru ella tænastu, sum skal kunna seljast ella veitast øðrum. Í hesum arbeiði hevur tað avgerandi týdning, at næmingarnir skilja, hvørji virði verða skapt í nýggju vøruni, og hvørjir brúkarar fáa ágóða av virðunum, ið vøran hevur. Eisini, at næmingarnir læra at geva vøruni eitt snið ella búna, sum vekir áhuga, at duga at lýsa vøruna alment og leggja hana fram. Í finaluni leggja næmingarnir fram fyri einum dómarapaneli, sum velur bestu verkætlanina. Tónleikaframførslur verða eisini. Íverksetarahúsið hevur sum part av sínum virksemi, at skipa fyri íverksetan í fólkaskúlanum. Tiltakið byrjar fríggjamorgunin 24. februar 2017 klokkan 9.30 í stóru høllini í Norðurlandahúsinum og heldur fram til á middegi. Vinnandi bólkurin fær ein kekk uppá kr. 5.000, sum Eik hevur latið, umframt Gullfræið sum listamaðurin Edward Fuglø hevur sniðgivið.